钦定古今图书集成/明伦汇编/闺媛典/第369卷 > 马爱娘
## 钦定古今图书集成/明伦汇编/闺媛典/第369卷 > 马爱娘

按《中江县志》：“爱娘号黄鹿真人，东梓人也，姓马名道
兴。年七岁，失所怙恃，鞠育于大父。少不喜华饰，雅性
冲虚，欣慕黄老之学，日诵千言，一览辄能记忆，虽风
雨寒暑不辍。或劝以子女之职，当勤妇工，而归慕元
虚，何补容德。”但笑而不答，人莫知其意。时有野服黄
冠士，年逾七十，颜如渥丹，货药于市，爱娘于户隙见
之，如有夙契。因延至内坐，请问修真之诀。师资相投，
遂授《铅汞符篆要术》，于是束发顶冠，归身至道，因与
易道兴之名。一日请别，爱娘诘其姓氏，曰：“汝无问我，
久当自知。”留诗而去。诗云：“女是寄生枝，男是冬青木。
冬青驾白鹅，寄生跨黄鹿。若遇寇相临，稳便抛家族。
早早上三清，莫候丹砂熟。”爱娘旦暮讽诵，不绝于口。
俄而年已及笄，大父逼欲许聘，族议详定，确不可辞。
爱娘欷歔流涕，膝行而前曰：“女宿植不幸，幼锺酷罚，
膝下爱养，将终身焉。今蒙家长之谕，虽恩德深重，存
亡衔戢。然野性荒疏，志友麋鹿，举案之勤，非女所愿。”
大父悯之，不靳其欲。翌日，命一女奴携囊杖策，穿云
而去。既而夜径林麓，迷失故道，忽睹灯烛荧耀，若相
引导者。爱娘蹑足潜窥，见衣冠五人，宛然古图画中
所绘，俱厉声曰：“卜庵于此，即成道矣。”言讫隐去。质明，
爱娘徘徊四顾，见山朝水会，气象郁然，真神仙之窟
宅。遂稽颡拜礼，谓女奴曰：“自非神人指示，何以臻此？”
乃寻访居民，询以《职方》所载，隶属之部。居人曰：“东南
之梓”州涪城、中江，西北之绵州巴西、罗江，相距各五
十里，为界卞市。是时世道多屯，盗贼蜂起，仍岁荒歉。
爱娘为捐所有，垦辟荒芜，疏凿污塞，播种以时，使民
无艰食之患。历四十馀年，修真养气，日复精勤，岁在
悬车，童颜不易。营建别馆，以延有道之士。一日，旧所
遇货药者忽至，谓曰：“汝之功业渐已成矣，而外丹未
应，今以相授。”乃于瓢中取药，点土石为金银各百，以
填丹台，祝之曰：“勿用自守，自有神护。历三载，丹砂自
成，则汝脱身轻举矣。勉励前修，慎无中废。”嗣后屡有盗贼睤睨镇坛之物，中夜变怪百出，无不狼狈而走。
将及期年，风雨暴至，坛下地裂，甘泉沸涌，银变白鹅
游于池，金变黄鹿出于市，人无得而近之者。至唐天
祐改元八月，朱全忠行崔杼之事，昭宗崩，全忠矫诏
立辉王。唐运告终，奸雄猬奋。三年正月，群盗踵爱娘
之庵，抽戈直前，爱娘语之曰：“汝等敢行恣睢，悖逆天
理乎？苟无害居人，庵中所积，悉以相饷，凶人将加害。”
已而黄鹿白鹅突然而至，爱娘于是跨鹿，风云四起，
白鹅翔鸣，前后揖引，腾空而去。旧有丹灶尚存，至是
烈如雷吼，炉中光彩射天。少顷空中晻霭，天雨琉璃，
掷地有声，历时而化，异香馥郁，终日不散。群盗悲哀
悔谢，投戈而退。居人以其德及人也深，众广其庵，以
状闻于蜀主王建。建顾谓侍臣曰：“此蜀国祥事也。”遂
以卞市为黄鹿镇。